20 Penepo Abalahama wāvilula nkambi yandi kwine’kwa+ wāenda ku ntanda ya Nengeba, kāshikete pa bukata bwa Kadesha+ ne Shula.+ Ebiya paādi wikele* mu Ngelala,+2 Abalahama wānena monka pa mwanda wa Sala mukajandi amba: “I mwanetu.”+ Penepo Abimeleke mulopwe wa Ngelala wātuma bantu bakamuletele Sala.+3 Kupwa, Leza wāiya bufuku kudi Abimeleke mu kilotwa kamunena’mba: “Pano udi pamo’nka bwa abe mufwe mwanda wa mwana-mukaji owayata’o,+ mwanda i mukaji musonge kadi i wa bene.”+4 Inoko Abimeleke wādi kamufwenene pabwipi.* Ebiya wānena’mba: “A Yehova, le usa kwipaya muzo wampikwa mambo binebine?*5 Mwene waunombwele amba, ‘I mwanetu,’ kadi mwana-mukaji nandi, mwene waunombwele amba, ‘I mwanetu’? Namuyete na mutyima wampikwa budimbidimbi ne makasa ampikwa mambo.”6 Penepo Leza wa bine wāmutentulula mu kilotwa’mba: “Ndyukile amba wamuyete na mutyima wampikwa budimbidimbi, o mwanda nakukankeje kumpya mambo. Ye kyonkyakulekelepo umutenge.7 Shi ke pano kaluje mukaja bene, mwanda mulume i mupolofeto,+ usa kuzenza pa mwanda obe+ penepa ushale mūmi. Ino shi kumwalwijepo, yuka’mba bine usa kufwa, abe ne bantu bobe bonso.”8 Abimeleke wābūka lubanga bwē, wāita bengidi bandi bonso kāebalombola bino bintu byonso’bi, nabo bākwatwa moyo mukatampe.9 Penepo Abimeleke wāita Abalahama kamunena’mba: “I kika le kino kyowetulonga? Lelo i kibi’ka kyonakulonga kosake kumpija mambo makatampe namino, ami ne bulopwe bwami? Byowanonga’byo ke biyampepo.”10 Kupwa Abimeleke wānena monka Abalahama amba: “I bika byowadi usaka powalongele namino?”+11 Abalahama nandi wālondolola’mba: “I mwanda nalangile amba, ‘Na bubine kuno kuntu’ku kebakaminwe’kopo Leza, basa kungipaya pa mwanda wa wami mukaji.’+12 Ne kadi, i mwanetu bya bine, tata wetu i umo ino bamama palapala, kadi namusongele ke wami mukaji.+13 O mwanda Leza pawauntalwile mu njibo ya tata+ keñendakana, nalombwele wami mukaji amba: ‘Tala byokalonga pa kulombola’mba unsenswe buswe bwa ndamatyidile: Konso kotwenda, untela amba, “I mwanetu.”’”+14 Penepo Abimeleke wāyata mikōko ne bañombe ne bengidi bana-balume ne bana-bakaji wāpa’bo Abalahama, wāmwalwija ne wandi mukaji Sala.15 Abimeleke wānena monka’mba: “Tala, ntanda yami idi ku meso obe. Shikata konso kosaka.”16 Kupwa wānena Sala amba: “Nape mwanenu+ bibese 1 000 bya ndalama. I kiyukeno kilombola ku meso a bonso bodi nabo ne ku meso a muntu ense amba kudipo na mambo,* kadi ubatalulwa mwiko.”17 Ponkapo Abalahama wāanza kuzenza Leza wa bine, Leza nandi wāundapa Abimeleke ne wandi mukaji ne bapika bandi bana-bakaji, bāanza kubutula bana;18 mwanda Yehova wāalamwine bana-bakaji bonso ba mu njibo ya Abimeleke ke bañumba* pa mwanda wa Sala mukaja Abalahama.+
lua_Latn